Kotiku oja
Kotiku oja on oja Põlvamaal, Ahja jõe vasakpoolne lisajõgi. Kotiku oja on ülemjooksul kutsutud ka Lootvina peakraaviks. Kotiku oja saab alguse Lootvina külast. Oja on umbes 11 km pikk, ülemjooksul voolab läbi Pikkjärve, keskjooksul läbi Erne järve ning suubub Kiidjärve külas Ahja jõkke. Kotiku ojja suubuvad Piiroja, Mudaku kraav ja Kaarli oja. Alamjooksul on Kotiku oja looduslikuks piiriks Padari ja Kiidjärve küla vahel, keskjooksul Padari ja Mustakurmu vahel. Alamjooksul, Ahja – Vastse-Kuuste teest veidi lõuna pool, on Kotiku ojal asunud Padari küla vesiveski, mis nüüdseks on varemetes, veskitamm on hävinud. Vesiveski kohta on esimesi andmeid 1768. aastast ja see tegutses 1940. aastateni.